b'\n_START_ARTICLE_\nMunkebjerg Hotel\n_START_SECTION_\nHistorie\n_START_PARAGRAPH_\nDen 1. juni 1879 \xc3\xa5bnede g\xc3\xa5rdejer Ole Nielsen et trakt\xc3\xb8rsted, som var en lille forfriskningspavillion, som fik navnet Schweitzerpavillion. I forhold til placeringen af det nuv\xc3\xa6rende hotel, var Schweitzerpavillionen placeret til venstre lidt l\xc3\xa6ngere ud mod fjorden men udsigt over Vejle Fjord. _NEWLINE_I 1880 p\xc3\xa5begyndte man h\xc3\xb8jere oppe i skoven opf\xc3\xb8relsen af et hotel i 2 etager, som med navnet Munkebjerg Badehotel \xc3\xa5bnede senere i 1880. Badehotellet bestod af 10 v\xc3\xa6relser og en spisesal. Der var en trappe med 218 trin til fjorden. Badehotellet var et s\xc3\xa5 yndet tilholdssted for malere, at der blev dannet en kunstnerkoloni. Der var tilgang fra fjorden ved dampb\xc3\xa5den \xe2\x80\x9dMunkebjerg\xe2\x80\x9d, som lagde til ved anl\xc3\xb8bsbroen. G\xc3\xa6sternes tunge bagage blev bragt op ad \xe2\x80\x9dBjerget\xe2\x80\x9d til badehotellet \xe2\x80\x93 enten fra anl\xc3\xb8bsbroen eller fra det senere anlagte trinbr\xc3\xa6t af \xc3\xa6slet Moses. _NEWLINE_I 1884 blev der af det Jydsk/Fynske Jernbaneselskab anlagt et trinbr\xc3\xa6t for toget ved Munkebjerg. Ole Nielsen anlagde selv vogterhus og ventesal. I 1933 blev Danmarks f\xc3\xb8rste udend\xc3\xb8rs rulletrappe etableret i stedet for den gamle trappe med de 218 trin. Trappen eksisterede lige til de gamle hotelbygninger forsvandt, da planen om et nyt Munkebjerg Hotel forel\xc3\xa5. I oktober 1964 l\xc3\xa5 det gamle Munkebjerg Badehotel mennesketomt hen. _NEWLINE_I 1967 bygges det nuv\xc3\xa6rende Munkebjerg Hotel af murermester S.A. Geschwendtner. Hotellet havde 65 v\xc3\xa6relser, restaurant, terrasse, festsal, eget charcuteri, r\xc3\xb8geri, bageri og konditori. Den 7. juli 1967 stod hotellet f\xc3\xa6rdigt. Der blev anlagt en 3 km lang serpentinevej fra Vejlefjord til hotellet.'